Meghosszabbították Antal Árpád felfüggesztését | vhegy
Meghosszabbították Antal Árpád felfüggesztését
Újabb hatvan napra felügyelet alá helyezte, és eltiltotta hivatala gyakorlásától Sepsiszentgyörgy polgármesterét a DNA — közölte az Agerpres hírügynökséggel pénteken Livia Săplăcan, a vádhatóság szóvivője.
Antal Árpád — Forrás: YouTube/Főtér
Antalt azzal gyanúsítják, hogy az eredeti rendeltetéstől eltérő célra használt fel az Európai Újjáépítési és Fejlesztési Banktól (EBRD) felvett hitelt, amelyet közpénzből kell visszafizetni.
Az EBRD ugyanakkor az MTI megkeresésére azt közölte, hogy a rendelkezésére álló információk alapján „nincs oka azt hinni, hogy az EBRD által Sepsiszentgyörgynek nyújtott hitelt nem rendeltetésszerűen használták fel”. Erre a DNA azzal reagált, hogy szerintük Antal Árpád, nem a városnak hitelt nyújtó EBRD-t, hanem a hitelt garantáló román államot károsította meg.
Antal Árpád a bíróságon is fellebbezhet eltiltása ellen, amely — ha érvényben marad — megakadályozná azt, hogy újabb polgármesteri mandátumért induljon a június 5-i önkormányzati választásokon.
„Türelmetlenül várom, hogy a felülbírálási kérésemre jövő hét elején mit válaszolnak (az ügyészek), és annak függvényében lépek” - idézte Antal Árpád reagálását pénteken a Transindex hírportál.
A polgármester kifejtette: amennyiben nem történik meg az általa igényelt változtatás, akkor a bírósághoz folyamodik. A bíróság a döntését a jövő hét végén fogja meghozni, tehát gyakorlatilag jövő hét végén derül ki, hogy indul vagy sem a polgármesteri választáson.
„Ha a bíróság úgy dönt, hogy visszatérhet a polgármesteri tisztsége gyakorlásához, akkor vállalja a jelöltséget — közölte Antal Árpád.
Elmondása szerint nem azért, mert most jogi értelemben ezt nem tehetné meg, hiszen ennek nincs jogi értelembe vett akadálya, viszont erkölcsi szempontból nem teheti azt meg, hogy az emberek megválasztják, de a választások után nem gyakorolhatja a tisztséget, amivel megbízták a választók.
Miután az RMDSZ háromszéki szervezete március végén a polgármester újbóli jelölése érdekében kezdett aláírásgyűjtést, Antal Árpád jelezte: boldogan folytatja a megkezdett munkát, ha a polgármesteri teendőktől való eltiltását feloldják. Az RMDSZ háromszéki szervezete hétfőn közölte, hogy tíz nap alatt több mint tízezer — a szükségesnél csaknem hússzor több — Antal Árpád aláírást gyűjtött össze.
MTI/Agerpres/Transindex
Címkék: Antal Árpád, DNA, Európai Újjáépítési és Fejlesztési Bank, hivatali visszaélés, korrupció, Sepsiszentgyörgy, Székelyföld